## La Generalitat reafirma la seua aposta per una estratègia de creixement turístic sostenible

*** El secretari autonòmic de Turisme aborda amb l’alcalde de la Vila Joiosa la importància de millorar el posicionament del municipi com a destinació de qualitat
* José Manuel Camarero advoca per “créixer en productes i en gasto mitjà per turista” i remarca que “els resultats ens avalen”**

El secretari autonòmic de Turisme, José Manuel Camarero, ha insistit que a la Comunitat Valenciana “tenim una estratègia de creixement turístic sostingut i sostenible” i, en esta línia, ha especificat que des de Consell “estem impulsant una política de diversificar i desestacionalitzar l’activitat turística”.

L’objectiu, segons ha argumentat Camarero, és “créixer en productes i créixer en gasto mitjà per turista”, i en este sentit ha remarcat que “els resultats ens avalen”, ja que les dades mostren creixements del nombre de turistes i, sobretot, del gasto mitjà.

El secretari autonòmic ha fet estes declaracions en la localitat alacantina de la Vila Joiosa, a on ha mantingut una reunió amb l’alcalde del municipi, Marcos Zaragoza, per a conéixer el desenrotllament del sector turístic en la zona, així com les seues estratègies de futur.

“L’objecte d’esta visita és aprofundir en la col·laboració entre administracions que sempre defenem des del Consell”, ha assenyalat José Manuel Camarero, per a qui la Vila Joiosa és un exemple del turisme a la Comunitat Valenciana, “un exemple d’hospitalitat, de gestió de la gastronomia i gestió del territori”, ha subratllat.

Camarero també ha explicat que durant la reunió han debatut “com podem ajudar a realitzar estudis i anàlisis de posicionament a la Vila Joiosa”, amb la finalitat de “continuar creixent per a continuar tenint un turisme responsable i que aporte al territori”, perquè, tal com ha assenyalat, “el primer objectiu és tindre el millor lloc per a viure i el segon, per a visitar”.

També ha remarcat que la Comunitat Valenciana “és una destinació sostenible” i ha recordat que “el turisme representa el 16 % del PIB”. En esta línia, ha assenyalat que “al sector turístic li va bé, i això és bo per a la Comunitat Valenciana”.

Per la seua part, l’alcalde de la Vila Joiosa, Marcos Zaragoza, ha agraït la visita de José Manuel Camarero al municipi i ha coincidit amb ell en la importància de la sostenibilitat del “turisme en la destinació”, al mateix temps que ha advocat per la necessitat d’una coordinació entre les dos entitats.

Marcos Zaragoza s’ha mostrat partidari de “continuar treballant junt amb la Generalitat”, tal com s’està fent en l’actualitat, i ha valorat el treball que s’està duent a terme des del departament que dirigix la consellera Nuria Montes.

**Estretir sinergies per a millorar el posicionament de la destinació**

A més, s’han tractat assumptes com la situació actual de les platges, amb l’objectiu de continuar avançant en la millora dels servicis i de l’entorn d’estes. La Vila Joiosa és un dels municipis amb més banderes blaves (6) i banderes Qualitur (10), i amb més quilòmetres de platja de la província d’Alacant.

Un altre dels temes que han abordat és la importància de millorar el posicionament de la Vila Joiosa com a destinació gastronòmica de qualitat i potenciar els seus productes autòctons, com ho són la cuina marinera i el xocolate.

Finalment, les dos entitats s’han compromés a continuar treballant en la Xarxa de Destinacions Turístiques Intel·ligents, en la qual el municipi de la Vila Joiosa es troba integrat, així com en matèria de vivendes d’ús turístic (VUT).

En 2023, Turisme Comunitat Valenciana va destinar al municipi de la Vila Joiosa prop de 2,7 milions d’euros, 2,4 milions dels quals van ser atorgats al seu Pla de sostenibilitat turística en destinació.

Fecha: 17/10/2024